卻說孟獲與祝融夫人并孟優、帶來洞主、一切宗黨在別帳飲酒。忽一人入帳謂孟獲曰：“丞相面羞，不欲與公相見。特令我來放公回去，再招人馬來決勝負。公今可速去。”孟獲垂淚言曰：“七擒七縱，自古未嘗有也。吾雖化外之人，頗知禮義，直如此無羞恥乎？”遂衕兄弟、妻子、宗黨人等，皆匍匐跪於帳下，肉袒謝罪曰：“丞相天威，南人不復反矣！”孔明曰：“公今服乎？”獲泣謝曰：“某子子孫孫皆感覆載生成之恩，安得不服？”孔明乃請孟獲上帳，設宴慶賀，就令永為洞主。所奪之地，盡皆退還。孟獲宗黨及諸蠻兵，無不感戴，皆欣然跳躍而去。后人有詩贊孔明曰：

　　　　羽扇綸巾擁碧幢，七擒妙策制蠻王。

　　　　至今溪洞傳威德，為選高原立廟堂。